Document ID: 32012D0528

TARYBOS SPRENDIMAS Nr. 528/2012/ES
2012 m. rugsėjo 24 d.
kuriuo iš dalies keičiamas Sprendimas 2001/822/EB dėl užjūrio šalių bei teritorijų ir Europos bendrijos asociacijos (Užjūrio asociacijos sprendimas)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 203 straipsnį,
atsižvelgdama į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
pasikonsultavusi su Europos Parlamentu,
laikydamasi specialios teisėkūros procedūros,
kadangi:
(1)
2010 m. spalio 29 d. Europos Vadovų Tarybos sprendimu 2010/718/ES, kuriuo iš dalies keičiamas Sen Bartelemi salos statusas Europos Sąjungos atžvilgiu (1), iš dalies pakeičiama Sutartis, pirmiausia jos II priedas, įtraukiant Sen Bartelemi salą į užjūrio šalių ir teritorijų, kurioms taikoma Sutarties ketvirtoji dalis, sąrašą;
(2)
Tarybos sprendimu 2001/822/EB (2) nustatomas teisinis pagrindas, skirtas užjūrio šalių ir teritorijų (toliau - UŠT) ekonominei ir socialinei plėtrai skatinti bei jų ir Sąjungos ekonominiams ryšiams stiprinti. Sprendimo 2001/822/EB IA priede pateiktas to sprendimo 1 straipsnio 2 dalyje nurodyta asociacija siejamų UŠT sąrašas;
(3)
Sprendimas 2001/822/EB taikomas iki 2013 m. gruodžio 31 d. Taigi to sprendimo I A priedas turi būti iš dalies pakeistas siekiant atsižvelgti į Sen Bartelemi salos, nuo 2012 m. sausio 1 d. tapusios užjūrio teritorija, statuso pokyčius Sąjungos atžvilgiu;
(4)
Sprendimas 2010/718/ES taikomas nuo 2012 m. sausio 1 d. Todėl Sen Bartelemi salai nuo 2012 m. sausio 1 d. reikia taikyti UŠT palankias Sprendime 2001/822/EB išdėstytas nuostatas, kuriomis nesukuriamos prievolės, išskyrus nuostatas, susijusias su vystomojo bendradarbiavimo finansavimu. Šiuo klausimu Prancūzija įsipareigojo neprašyti Europos plėtros fondo paramos Sen Bartelemi salai 2007-2013 m. finansinės programos laikotarpiu,
PRIĖMĖ ŠĮ SPRENDIMĄ:
1 straipsnis
Sprendimo 2001/822/EB IA priede, tarp įtraukos „Sen Pjeras ir Mikelonas“ ir įtraukos „Aruba“ įterpiama ši įtrauka:
„-
Sen Bartelemi,“.
2 straipsnis
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
Nuo 2012 m. sausio 1 d. Sen Bartelemi salai taikomi Sprendimo 2001/822/EB 1-9, 34, 35 ir 38 straipsniai, 39 straipsnio 1 ir 7 dalys, 45 straipsnio 1 dalis, 2 dalies a punktas ir 3 dalis, 57 ir 58 straipsniai.
3 straipsnis
Šis sprendimas skirtas valstybėms narėms.
Priimta Briuselyje 2012 m. rugsėjo 24 d.

Labels: 10
18
5